Diari Oficial de la Generalitat Valenciana


Sumari del DOGV 7258, del 22-04-2014 (2014/3557)

DECRET 60/2014, de 17 d'abril, del Consell, pel qual regula el Panel de Tast de Vins de la Comunitat Valenciana.
----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/04/17/60/dof/vci/html**

### Dades del document

Número de DOGV
:   7258

Data del DOGV
:   22-04-2014

Secció del DOGV
:   I. DISPOSICIONS GENERALS

Número del document
:   2014/3557


Data del document
:   17-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * qualitat del producte
    * organització administrativa
    * legislació
    * vi
    * reglament intern

DECRET 60/2014, de 17 d'abril, del Consell, pel qual regula el Panel de Tast de Vins de la Comunitat Valenciana. [2014/3557]  
  
PREÀMBUL  
  
La Llei 2/2005, de 25 de maig, de la Generalitat, d'Ordenació del Sector Vitivinícola a la Comunitat Valenciana, establix, en l'article 3, els objectius que ha de tindre l'actuació de la conselleria competent en matèria d'agricultura i alimentació en el sector vitivinícola. Entre eixos objectius es troben els següents: afavorir l'increment de la qualitat i de la competitivitat del sector vitivinícola regional i, especialment, de la renda agrària vitícola; definir els nivells de qualitat dels vins, les seues condicions i característiques; promocionar i protegir els models vitivinícoles i fomentar la seua presència en els mercats nacional i internacional; i promoure la vertebració del sector fomentant la creació d'estructures intersectorials.  
L'article 118 quater del Reglament (CE) número 1234/2007, del Consell, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), establix que les sol·licituds de protecció de denominacions d'origen protegides de vins hauran d'incloure les seues principals característiques analítiques i organolèptiques, les dels vins amb indicació geogràfica, les seus principals característiques analítiques, així com una avaluació o indicació de les seues característiques organolèptiques.  
L'article 118 septdecies de l'esmentat Reglament (CE) número 1234/2007 establix que la comprovació anual del compliment del plec de condicions dels vins emparats per denominacions d'origen protegides o indicacions geogràfiques protegides, tant durant l'elaboració del vi com en el moment de l'envasament o després d'esta operació, haurà de ser garantida per l'autoritat o autoritats competents, o per un organisme de control o més.  
La forma de fer esta comprovació anual es descriu en l'article 25 del Reglament (CE) número 607/2009, de la Comissió, de 14 de juliol de 2009, pel qual s'establixen determinades disposicions d'aplicació del Reglament (CE) número 479/2008, del Consell, de 29 d'abril, en allò que afecta les denominacions d'origen i indicacions geogràfiques protegides, als termes tradicionals, a l'etiquetatge i a la presentació de determinats productes vitivinícoles, i inclou: un examen organolèptic i analític dels productes coberts per una denominació d'origen; només un examen analític o un examen organolèptic i un examen analític dels productes coberts per una indicació geogràfica; i un control de les condicions establides en el plec de condicions.  
  
En relació amb els vins varietals (vins sense denominació d'origen protegida ni indicació geogràfica protegida que estan autoritzats a indicar en l'etiqueta l'any o el nom de les varietats de raïm emprades), també poden realitzar-se exàmens organolèptics sobre mostres anònimes a fi de verificar les seues característiques essencials, de conformitat amb allò que disposa l'article 63.3 del Reglament (CE) 607/2009 mencionat.  
D'acord amb l'article 49.3.1a de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, és de la competència exclusiva de la Generalitat la defensa contra fraus i qualitat i seguretat alimentària, que està assignada administrativament a la Conselleria de Presidència i Agricultura, Pesca, Alimentació i Aigua pel Decret 82/2013, de 21 de juny, del Consell, pel qual es va aprovar el Reglament Orgànic i Funcional de la Conselleria de Presidència i Agricultura, Pesca, Alimentació i Aigua.  
Per tot això, a proposta del conseller de Presidència i Agricultura, Pesca, Alimentació i Aigua, confome amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 17 d'abril de 2014,  
  
  
DECRETE  
  
Article 1. El Panel de Tast de Vins de la Comunitat Valenciana  
1. Es crea el Panel de Tast de Vins de la Comunitat Valenciana (d'ara en avant, Panel de Tast), com a òrgan tècnic constituït en la conselleria amb competències en matèria d'agricultura i alimentació per a analitzar les característiques organolèptiques dels vins a la Comunitat Valenciana, per a les funcions de control establides en la normativa corresponent.  
2. El Panel de Tast dependrà funcionalment de la direcció general que tinga competències en matèria d'anàlisi agroalimentària.  
  
Article 2. Funcions del Panel de Tast  
Les funcions del Panel de Tast són les següents:  
1. Realitzar les anàlisis sensorials oficials de vins que siguen necessàries per al control de vins amb denominació d'origen protegida, indicació geogràfica protegida o vi varietal, d'acord amb la normativa corresponent.  
2. Realitzar anàlisis sensorials informatives de vins a sol·licitud de les empreses del sector vinícola o dels organismes oficials.  
3. Les altres funcions que li siguen reglamentàriament encomanades en relació amb la valoració tècnica dels vins, i en particular:  
a) Participar amb organismes públics i privats en labors d'investigació o prospecció relacionades amb la seua àrea d'activitat, especialment les conduents a la millora organolèptica dels vins de la Comunitat Valenciana.  
b) Fer activitats de divulgació relacionades amb les funcions del panel.  
c) Impartir formació sobre l'anàlisi organolèptica de vins i altres matèries relacionades amb l'activitat del panel.  
d) Participar en la selecció de mostres o com a jurat en concursos nacionals i internacionals de vins.  
e) Participar en activitats de coordinació, intercomparació, homologació de criteris o col·laboració amb altres panels de tast nacionals o internacionals.  
f) Donar suport a organismes nacionals o internacionals en matèries relacionades amb l'activitat del panel.  
  
Article 3. Composició del Panel de Tast  
1. El Panel de Tast de Vins de la Comunitat Valenciana està dirigit pel cap del panel, que serà nomenat pel director general amb competències en matèria d'anàlisi agroalimentària i que haurà de complir els requisits establits per la normativa pertinent en anàlisi sensorial.  
2. El Panel de Tast està format per tastadors, que seran seleccionats i entrenats segons el que disposen les normes nacionals i internacionals que hi són aplicables, com són les normes de l'Oficina Internacional de la Vinya i el Vi i les normes ISO. Per a cada una de les denominacions d'origen protegides i indicacions geogràfiques protegides, el panel comptarà amb tastadors proposats per l'òrgan directiu corresponent.  
  
El cessament dels tastadors es produirà a petició pròpia, per causes que els impedisquen exercir les seues tasques o per perdre la qualificació com a tastadors. El nomenament i cessament dels tastadors és competència del cap del servici en què estiga integrat el Panel de Tast, a proposta del cap del panel.  
3. El director general amb competències en matèria d'anàlisi agroalimentària designarà un secretari, que serà un funcionari d'eixa direcció general.  
  
Article 4. Règim de funcionament  
1. El Panel de Tast es regirà en el seu funcionament pel que disposa la normativa internacional aplicable als laboratoris d'assaig i d'anàlisi sensorial.  
2. Per a aquelles qüestions no previstes en les normes, el cap del panel redactarà els procediments oportuns i les guies de producte, d'acord amb els plecs de condicions de les denominacions d'origen protegides i indicacions geogràfiques protegides.  
  
Article 5. Funcions dels membres del Panel de Tast  
1. Funcions del cap del panel:  
a) Ser el responsable tècnic de les actuacions del Panel de Tast.  
b) La representació del panel.  
c) La proposta de nomenament i cessament dels tastadors.  
d) La redacció dels procediments que regulen el funcionament del panel.  
e) La redacció d'informes.  
2. Funcions del secretari:  
a) Convocar, en nom del cap del panel, els tastadors que hagen d'intervindre en cada sessió.  
b) Expedir els certificats d'assistència que justifiquen l'abonament de les quantitats que han de percebre els tastadors en concepte de gratificacions per assistència i meritació de dietes i gastos de transport.  
c) Substituir el cap del panel en les labors de representació.  
d) Expedir qualsevol certificat que es requerisca en relació amb les activitats del panel.  
e) Custodiar documentació i registres.  
3. Funcions dels tastadors: participar en les sessions de tast oficial a què siguen convocats respectant les condicions establides per a estes, incloent-hi les necessàries per a mantindre la seua qualificació.  
  
Article 6. Participació en anàlisis oficials i acreditació del Panel de Tast  
Per a poder realitzar anàlisis de mostres preses en controls oficials, el Panel de Tast haurà d'estar avaluat i acreditat d'acord amb la norma EN ISO/IEC 17351 «Requisits generals relatius a la competència dels laboratoris d'assaig i qualificació», de conformitat amb el que disposa la normativa per a la realització dels controls oficials de verificació del compliment de la legislació en matèria de pinsos i aliments, salut animal i benestar dels animals.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes del mateix rang o d'un rang inferior que s'oposen al que disposa este decret.  
  
  
DISPOSICIONS FINALS  
  
Primera. Desplegament  
La persona titular de la conselleria competent en matèria d'agricultura, en l'àmbit de les seues competències, dictarà les disposicions necessàries per al desplegament i l'aplicació del que disposa el present decret.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 17 d'abril de 2014  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI